کرمه کې دتندلارو په ضد دعملياتو پلان 
چارواکي زياتوي چې په تيرو وختونو کې په کرمه ايجنسۍ کې دتندلارو دځالو په نخښه کولو لپاره امنيتي ځواکونو جيټ الوتکې کارولي 
چارواکي وائي پاکستاني پوځيانو دقبائيلي سيمې کرمې ايجنسۍ څخه دتندلارو دويستو لپاره دنوؤ عملياتو پيل کولو پلان جوړ کړى دى. دنهې په ورځ چارواکو وئيلي دي چې دکرمې ايجنسۍ په ځينو سيمو کې اوس هم په گڼ شمير کې تندلاري موجود دي او ددغو ځائيونو څخه دامنيتي ځواکونو په پوستو بريدونه کوي. په سيمه کې مرستيال پوليټيکل ايجنټ ماواز خان وئيلي دي چې امنيتي ځواکونه به دافغانستان دپولې سره نزدې دمينځنۍ کرمې ايجنسۍ په برخو کې دتندلارو دويستو دپاره عمليات پيل کوي. هغه وويل چې دتندلارو په ضد پيل کيدونکې دغه عمليات په زرگونو کسان بې کوره کولى شي. خان وويل چې دوړاندې څخه دسيمې په مرکز صده کې دعملياتو له امله دبې کوره کيدونکو کسانو لپاره کيمپ جوړ کړل شوى دى. چارواکي وائي چې د ځاني زيانونو څخ دبچ کيدو په غرض دمرکزي کرمې ايجنسۍ څخه دوړاندې څخه خواؤشا 250 کورنۍ وتلي دي او گڼ شمير کورنۍ په سکولونو کې ژوند کوي. چارواکي دا هم وائي چې په کيمپ کې به تر 1,500 کورنۍ ځايې شي، کډوالو ته وينا شوې ده چې دمطلوبو اسانتياوؤ ترلاسه کولو لپاره دې ځانونه په کيمپ کې رجسټرډ کړي. چارواکي زياتوي چې په تيرو وختونو کې په کرمه ايجنسۍ کې دتندلارو دځالو په نخښه کولو لپاره امنيتي ځواکونو جيټ الوتکې کارولي خو اوس به دطالبانو لخوا دقبضه شوؤ سيمو ازادولو لپاره ځمکني پوځيان هم کارولى شي. په کرمه ايجنسۍ کې دتندلارو په ضد دعملياتو پيل کولو دغه فيصله اوس اوس دتندلارو لخوا دامنيتي ځواکونو په يوه پوسته دتندلارو په يو بريد کې ديو عسکر دوژل کيدو او گڼ شمير نور دژوبل کيدو دپيښې څخه وروستو شوې ده. پوځي چارواکي وائي چې تندلاري کرمې ايجنسۍ ته دافغانستان دخوست ولايت څخه وراوړيدلي دي. دگل په ورځ دپاکستاني طالبانو دتحريک يو کمانډر اعلان کړى ؤ چې دټي ټي پي لخوا داولسي وگړو دوژنې دتگلارې په ضد په احتجاجي توگه ددغه تحريک څخه دبيليږي. فضل سيد حقاني چې په کرمه ايجنسۍ کې دپاکستاني طالبانو دتحريک پخوانى کمانډر ؤ، اوس يې يوه خپله ډله جوړه کړې او دغه ډلې ته يې دتحريک طالبان اسلامي نوم ورکړى، نوموړي اعلان کړى چې دهغه دډلې جنگيالي به په پاکستاني پوځيانو بريدونه نۀ کوي. مبصرين وائي چې دپاکستاني طالبانو دتحريک دننه دتقسيم دغه عمل سره به په عملياتو کې پاکستاني پوځ ته زيات لاس امداد ترلاسه شي. دچارواکو وينا ده دنورو سيمو طالب جنگيالو هم په کرمه ايجنسۍ کې پناه اخستې او هغوي په شيعه مسلمانانو دبريدونو ترڅنگ مقامي سړکونه دزياتې مودې څخه تړلي دي. دسرچينو ترمخه طالب جنگيالو په تيرو وختونو کې دشيعه مسلمانانو په کاروانونو بريدونه کړي او هغوي يې دتاوان لپاره تښتولي.